b'\n_START_ARTICLE_\nMark Lynas\n_START_PARAGRAPH_\nMark Lynas (s. 1973) on brittil\xc3\xa4inen kirjailija, toimittaja ja ymp\xc3\xa4rist\xc3\xb6aktivisti, joka on keskittynyt ilmastonmuutokseen. H\xc3\xa4n kirjoittaa New Statesmaniin, Ecologyyn, Grantaan ja Geographical-lehteen, sek\xc3\xa4 brittil\xc3\xa4isiin sanomalehtiin The Guardian ja The Observer H\xc3\xa4n on my\xc3\xb6s ty\xc3\xb6skennellyt elokuvassa The Age of Stupid tekemisen parissa. H\xc3\xa4n on suorittanut tutkinnon historiassa ja valtiotieteiss\xc3\xa4 Edinburghin yliopistossa. H\xc3\xa4n asuu Oxfordissa.\n_START_SECTION_\nTeoksia ilmastonmuutoksesta\n_START_PARAGRAPH_\nLynasin teos High Tide: The Truth About Our Climate Crisis ilmestyi 2004 Macmillan Publishersin omistaman Picadorin nimiss\xc3\xa4. H\xc3\xa4n on my\xc3\xb6s kirjoittanut teokseen Fragile Earth: Views of a Changing World, jonka on julkaissut Collins. Teoksessa on kuvia viime vuosina luonnossa tapahtuneista muutoksista sek\xc3\xa4 ennen ett\xc3\xa4 j\xc3\xa4lkeen, esimerkiksi Intian valtameren tsunamista ja py\xc3\xb6rremyrsky Katrinasta, ja lis\xc3\xa4ksi siin\xc3\xa4 tarkastellaan ihmisen toimien vaikutusta maapalloon._NEWLINE_Lynasin teos Gem Carbon Counter (2007) sis\xc3\xa4lt\xc3\xa4\xc3\xa4 ohjeita, miten arvioidaan ihmisten omia hiilip\xc3\xa4\xc3\xa4st\xc3\xb6j\xc3\xa4, ja suosituksia, miten niiden vaikutusta ilmakeh\xc3\xa4\xc3\xa4n voi v\xc3\xa4hent\xc3\xa4\xc3\xa4._NEWLINE_Lynasin teos Six Degrees: Our Future on a Hotter Planet (2007) kuvaa maapallon l\xc3\xa4mpenemisen vaikutusta er\xc3\xa4isiin maapallon ekosysteemeihin, l\xc3\xa4htien yhden asteen keskim\xc3\xa4\xc3\xa4r\xc3\xa4isest\xc3\xa4 noususta. Erityisesti huomiota on kiinnitetty siihen itse\xc3\xa4\xc3\xa4n ruokkivaan prosessiin, joka voisi huomattavasti kiihdytt\xc3\xa4\xc3\xa4 ilmastonmuutosta t\xc3\xa4ysin hallitsemattomiin. Mahdollinen seuraus metaaniklatraatin vapautumisesta valtamerten pohjasta voisi olla permikauden joukkotuhoa muistuttava tapahtuma._NEWLINE_National Geographic teki 2008 esitetyn dokumenttielokuvan Six Degrees Could Change the World, joka perustuu Lynasin teokseen.\n_START_SECTION_\nGeenimuuntelu: vastustajasta kannattajaksi\n_START_PARAGRAPH_\nLynas my\xc3\xb6nsi tammikuussa 2013 vandalisoineensa biotekniikan kentt\xc3\xa4kokeita ja suhtautuneensa kielteisesti biotekniikkaan viel\xc3\xa4 vuonna 2008 muun muassa The Guardianin sivuilla, vaikka ei ollut sit\xc3\xa4 ennen lukenut yht\xc3\xa4\xc3\xa4n tieteellist\xc3\xa4 artikkelia biotekniikasta tai kasvitieteest\xc3\xa4. Mielenmuutoksensa syyksi Lynas kertoi sen, ett\xc3\xa4 h\xc3\xa4nen GM-tieteenvastaisuutensa alkoi tuntua yh\xc3\xa4 yhteensopimattomammalta h\xc3\xa4nen tiedemy\xc3\xb6nteisen ilmastonmuutosaktivisminsa kanssa, koska ihmisen merkitys ilmastonmuutoksessa on osoitettu tieteen keinoin. Lynas arvosteli aiempia j\xc3\xa4rjest\xc3\xb6j\xc3\xa4\xc3\xa4n, kuten Greenpeacea ja luomukauppaj\xc3\xa4rjest\xc3\xb6j\xc3\xa4 siit\xc3\xa4, ett\xc3\xa4 n\xc3\xa4m\xc3\xa4 sivuuttivat t\xc3\xa4ysin tieteelliset tosiasiat geenimuunneltujen organismien turvallisuudesta. Lynas my\xc3\xb6nsi olleensa "t\xc3\xa4ysin v\xc3\xa4\xc3\xa4r\xc3\xa4ss\xc3\xa4 vastustaessaan GMOita." _NEWLINE_vasemmistolainen New Statesman -lehti julkaisi vuonna 2010 Lynasin artikkelin "Why We Greens Keep Getting It Wrong". H\xc3\xa4n oli p\xc3\xa4\xc3\xa4esiintyj\xc3\xa4 televisio-ohjelmassa "What the Green Movement Got Wrong." N\xc3\xa4iss\xc3\xa4 h\xc3\xa4n otti kantaa samaan tapaan kuin Patrick Moore, Bj\xc3\xb8rn Lomborg, Stewart Brand ja Richard D. North ja sanoi olleensa aiemmin monessa suhteessa v\xc3\xa4\xc3\xa4r\xc3\xa4ss\xc3\xa4. H\xc3\xa4nen mukaansa h\xc3\xa4nen ja muiden ymp\xc3\xa4rist\xc3\xb6aktivistien ydinvoimavastustus on nopeuttanut ilmastonmuutosta, DDT:n kielto johtanut miljoonien kuolemaan, ja GM-kasveja tarvitaan h\xc3\xa4nen mielest\xc3\xa4\xc3\xa4n elintarvikepulan ratkaisemiseen.'